สปอยล์งบฯ MTLS สุดหรู! กำไร Q1 สูงสุดเป็นประวัติการณ์
สปอยล์งบฯ MTLS สุดหรู! กำไร Q1 สูงสุดเป็นประวัติการณ์ รับขยายสาขาเพิ่ม หนุนพอร์ตสินเชื่อเติบโตโดดเด่น อีกทั้งเพิ่มความสามารถในการเก็บหนี้ได้อย่างมีประสิทธิภาพ ฟากโบรกฯ เชียร์ "ซื้อ" อัพไซต์สูงปรี๊ด!
9 พ.ค. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของ บริษัท เมืองไทย ลิสซิ่ง จำกัด (มหาชน) หรือ MTLS หลังเข้าสู่ช่วงประกาศผลการดำเนินงานประจำไตรมาส 1/60 ของบริษัทจดทะเบียนในตลาดหุ้นไทย โดยนักวิเคราะห์มองว่า กำไรของ MTLS ในไตรมาส 1/60 จะเติบโตอย่างก้าวกระโดด เมื่อเทียบช่วงเดียวกันของปีก่อน จากการเพิ่มจำนวนสาขาใหม่ จึงทำให้พอร์ตสินเชื่อเติบโตอย่างแข็งแกร่ง อีกทั้งคุณภาพสินเชื่ออยู่ในเกณฑ์ดีจากนโยบาย NPL ที่รัดกุม ประกอบกับบริษัทความสามารถในการเก็บหนี้ที่มีประสิทธิภาพมากขึ้น
ด้านราคาหุ้นปิดตลาดล่าสุด (9 พ.ค.) อยู่ที่ 29.50 บาท ไม่เปลี่ยนแปลง สูงสุดที่ 30.25 บาท ต่ำสุดที่ 29.50 บาท มูลค่าซื้อขาย 303.16 ล้านบาท ขณะที่ราคาหุ้นยังมีอัพไซด์จากราคาเป้าหมายสูงสุดที่นักวิเคราะห์ให้ที่ 42 บาท อยู่ 42.37%
โดย นายชูชาติ เพ็ชรอำไพ ประธานกรรมการบริหาร MTLS เปิดเผยว่า ในปี 60 บริษัทตั้งเป้าปล่อยสินเชื่อใหม่จำนวน 50,000 ล้านบาท หรือเพิ่มขึ้น 50% เทียบกับปีที่ผ่านมา อีกทั้งเตรียมเปิดสาขาเพิ่มอีก 600 สาขา เป็น 2,200 สาขาทั่วประเทศ จากสิ้นธันวาคม 59 มีสาขา 1,600 สาขา เพื่อเป็นการรองรับแผนปล่อยสินเชื่อ
โดยสาขาใหม่ที่เตรียมเปิดในปีนี้เน้นในภาคตะวันออกเฉียงเหนือ และภาคใต้ เนื่องจากบริษัทมองว่าตลาดยังสามารถเติบได้อีกมาก ซึ่งจะช่วยผลักดันให้รายได้และกำไรทำสถิติสูงสุดใหม่ต่อเนื่อง และบริษัทตั้งเป้าคุมสัดส่วนหนี้ที่ไม่ก่อให้เกิดรายได้ (NPL) ไว้ที่ระดับ 1.50%

ด้านนักวิเคราะห์ บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” MTLS ราคาเป้าหมาย 42 บาท/หุ้น โดยคาดกำไรสุทธิไตรมาส 1/60 จะเติบโตแกร่ง 80% จากปีก่อน, 4% จากไตรมาสก่อน เป็น 504 ล้านบาท ซึ่งมาจากการขยายสาขาเพิ่ม 206 แห่งในไตรมาส 1/60 เป็น 1,870 แห่ง
โดย ณ สิ้นเดือนมี.ค.60 พอร์ตสินเชื่อเติบโต 81% จากปีก่อน และ 11% จากไตรมาสก่อน ขณะที่ค่าใช้จ่ายดำเนินงานต่อรายได้ลดลง ด้าน NPL Ratio ยังต่ำที่ 1.2% และมี Coverage Ratio มากกว่า 200% ด้าน D/E Ratio คาดว่าจะเพิ่มเป็น 2.9 เท่า จาก 2.6 เท่าในสิ้นปี 59 ซึ่งเป็นไปตามแผนที่จะเพิ่ม Leverage เพื่อให้มี ROE ที่สูงขึ้น
สำหรับแนวโน้มผลการดำเนินงานในปีนี้บริษัทวางเป้าหมายเติบโต 50% จากการเปิดสาขาใหม่ (มีเป้า 2,200 แห่ง ในสิ้นปีนี้) และการเติบโตในสาขาเดิม ซึ่งโดยปกติสาขาที่เปิดปีแรกจะดำเนินงานได้ 30% ของศักยาภาพ แล้วเพิ่มเป็น 60% ในปีที่สอง และเป็น 100% ในปีที่สาม
ทั้งนี้ บริษัทตั้งเป้าสาขา 4,000 แห่ง ภายในปี 63 (เปิดสาขาใหม่ราว 600 แห่งต่อปี) ส่วนปันผลคาดว่าจะคงอัตราการจ่ายไว้ที่ 15% ของกำไรสุทธิเพื่อให้มีฐานทุนรองรับการเติบโต ด้าน D/E Ratio คาดว่าจะเพิ่มขึ้นต่อเนื่องตามการเติบโตของบริษัท
 
ขณะที่นักวิเคราะห์ บล.กสิกรไทย ระบุในบทวิเคราะห์ แนะนำ “ซื้อ” MTLS ราคาเป้าหมาย 34 บาท/หุ้น โดยคาดว่า MTLS จะรายงานกำไรสุทธิไตรมาส 1/60 สูงเป็นประวัติการณ์ที่ 523 ล้านบาท เพิ่มขึ้น 87% จากปีก่อน และ 8% จากไตรมาสก่อน
โดยปัจจัยหลักที่ทำให้กำไรโตแข็งแกร่ง ได้แก่ การเติบโตของสินเชื่อที่แข็งแกร่งจากการเปิดสาขา 210 แห่ง ในเชิงรุกในไตรมาสนี้ และอัตราส่วนต้นทุนต่อรายได้ที่ลดลง ทั้งนี้ฝ่ายวิจัยคาดว่า NIM จะปรับลดลงเล็กน้อยจากไตรมาสก่อน จากการเพิ่มขึ้นของต้นทุนเงินทุนที่คาดว่าจะเพิ่มขึ้น โดยรวมแล้ว PPOP จะมาที่ 770 ล้านบาท หรือเพิ่มขึ้น 89% จากปีก่อน และ 11% จากไตรมาสก่อน และอัตราส่วน NPL คาดว่าปรับตัวขึ้นเล็กน้อย แต่คุณภาพสินทรัพย์ยังคงแข็งแกร่ง
 
ส่วนนักวิเคราะห์ บล.เออีซี ระบุในบทวิเคราะห์ แนะนำ “ซื้อ” MTLS ราคาเป้าหมาย 32.60 บาท/หุ้น โดยช่วงไตรมาส 1/60 คาดกำไรโตสดใสจากปีก่อน และทั้งปี 60 คาดโต 35.3%จากปีก่อน จากดีมานด์สินเชื่อที่มีอยู่มาก อีกทั้งยังมีกลยุทธ์กระจายสาขาให้ครอบคลุม โดยปีนี้ตั้งเป้าขยายสาขาอีก 600 สาขา ขณะที่คุณภาพสินเชื่ออยู่เกณฑ์ดีจากนโยบาย NPL ที่รัดกุมและความสามารถในการเก็บหนี้ที่มีประสิทธิภาพ